Rettens dom af 21. december 2022 – Vialto Consulting mod Kommissionen
(Sag T-537/18) 1
(Instrument til førtiltrædelsesbistand – støtte – OLAF’s undersøgelser – administrativ sanktion – udelukkelse fra procedurerne for tildeling af udbudskontrakter og tilskud, der finansieres over Den Europæiske Unions almindelige budget, i en periode på to år – begrundelsespligt – artikel 7, stk. 1, i forordning (EF) nr. 2185/96 – princippet om god forvaltningsskik – berettigede forventninger – fuld prøvelsesret – sanktionens forholdsmæssighed)
Processprog: græsk
Parter
Sagsøger: Vialto Consulting Kft. (Budapest, Ungarn) (ved advokaterne V. Christianos, A. Politis og G. Kelepouri)
Sagsøgt: Europa-Kommissionen (ved A. Katsimerou og R. Pethke, som befuldmægtigede)
Sagens genstand
Med sit søgsmål har sagsøgeren nedlagt påstand dels i henhold til artikel 263 TEUF om annullation af Kommissionens afgørelse af 29. juni 2018, hvormed Kommissionen for en toårig periode udelukkede sagsøgeren fra deltagelse i offentlige udbudsprocedurer, procedurer for tildeling af tilskud, procedurer for finansieringsinstrumenter (for dedikerede investeringsinstrumenter og finansielle formidlere), de prisprocedurer, der er omfattet af Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT 2012, L 298, s. 1), og de procedurer for tildeling, der er omfattet af Rådets forordning (EU) 2015/323 af 2. marts 2015 om finansforordningen for 11. Europæiske Udviklingsfond (EUT 2015, L 58, s. 17), samt anordnede, at meddelelsen om udelukkelsen blev offentliggjort på Kommissionens hjemmeside, dels i henhold til artikel 268 TEUF om erstatning for den skade som sagsøgeren angiveligt har lidt som følge af denne afgørelse.
Konklusion
1)    Europa-Kommissionen frifindes.
2)    Vialto Consulting Kft. betaler sagsomkostningerne.
____________
1 EUT C 427 af 26.11.2018.